<classify> MAWAZIRI wa Mazingira, Maliasili na Utalii katika nchi 16 za Jumuiya ya Maendeleo ya Kusini mwa Afrika SADC wamepinga kwa kauli moja Mkataba wa Kimataifa wa kulinda Viumbe Hai na Mimea vilivyo katika hatari ya kutoweka Duniani CITES kwa madai kuwa mkataba huyo unazibana nchi hizo kutopata mapato kwa kufanya biashara ya nyara, wanyama na viumbe hai bila sababu za msingi.Kauli hiyo ilisemwa jana na Mwenyekiti wa Mawaziri wa SADC, Dk Hamisi Kigwangalla ambaye pia ni Waziri wa Maliasili na Utalii wa Tanzania mara baada ya kumaliza kikao chao kilichopokea mapendekezo ya utendaji kazi kutoka kwa Makatibu Wakuu wa Wizara hiyo.Waziri Kigwangalla alisema nchi 16 za SADC ni wanachama na sekretarieti ya CITES na kikao cha mwisho cha 18 kilichoketi Geneva nchini Uswisi kiliamua kwa pamoja kuweka masharti mengine magumu kwa nchi za Afrika kutofanya biashara ya nyara na wanyama wengine zaidi kama vile Twiga, Tembo, Faru na viumbe vingine hatua ambayo imepingwa vikali na Jumuiya hiyo.Alisema uamuzi huo unazibana nchi zote za Afrika kutopata mapato katika kufanya biashara hiyo wakati Afrika inamiliki kwa wingi na kusimamia wanyama kwa zaidi ya asilimia 80 na kwa uamuzi huo athari kubwa inazipata nchi za Afrika kimapato. Mwenyekiti huyo aliendelea kusema kuwa kikao cha mawaziri wa SADC kimekubaliana kwa kauli moja kila nchi kuandika kwa maandishi kupinga mkataba huyo unaonesha wazi kuzibana nchi hizo kutopata mapato katika biashara ya nyara na wanyama wakati nchi wanachama wa CITES hazitoei msaada wowote wa kifedha, rasilimali watu na ujuzi wa uhifadhi kwa jumuiya hiyo katika uhifadhi. Alisema nchi zilizoendelea zinapenda kuhifadhi nyara na wanyama lakini zinaweka masharti magumu kwa Afrika bila kutoa msaada wowote wa kifedha katika uhifadhi hatua ambayo SADC imepinga vikali hali hiyo na kuamua kuwaandikia kwa maandishi kwa kila nchi kupinga masharti hayo. Waziri Kigwangalla alisema maamuzi hayo yanafanya nchi za SADC na Afrika kwa ujumla kushindwa kupata mapato na kushindwa kuendeleza uhifadhi kwa maslahi ya kila nchi . Sisi SADC na Bara la Afrika kwa ujumla tunamiliki na kusimamia wanyama kwa zaidi ya asilimia 80 tunapinga kwa maandishi maamuzi ya CITES yenye muelekeo wa kuzuia nchi hizo kupata mapato...nchi za SADC zinajisimamie kwa sababu ni nchi tunazojitegemea na tunapenda kusimamia wanyama wetu na tunalinda na kusimamia urithi huu na uamuzi huo unatufanya tukose mapato bila ya sababu za msingi, alisema.  <topic>: KITAIFA 